khistorydata/jeongjo-sjw-relations huggingface dataset:
정조 16년
傳于李百亨曰君師父一體不拜於其君其父者非人類卽禽獸師亦然況於萬世之師大聖人孔子曰以不拜者雖盜跖若在後世則猶不敢生心萌意所謂李承薰者膽非斗肚非盆眞欲爲不拜之擧渠是渠邑之官長也士民萬目之中其誰欺決不敢欺士民萬目則不拜聖廟之說難以常理究解早知此事之爲近來鬧端豈至今不卽嚴査窮覈有罪則快昭典章反是則反坐構誣人乎今因刑曹上言回啓纔下判付而本事自有關係之至重不容晷刻置之曰拜曰不拜之間以貽堂堂禮義之邦前未聞古未有之羞恥承薰之謁校宮必有若邑儒若校生若吏若隷若民之覩聞其實際光景者此一款所當先覈而其次修改果異於謁聖而邑例自古不爲行禮與否又當溯考詳査者外此則邑儒校儒公共之論須卽參互歸一而權瑋所爲之果如上言內辭意及不被抄於陞試而混入作梗有若逞私之委折等各項應問諸條一一按査然後承薰正其罪用其律之其當其否始可酌決此非一道臣與一二査官私自擧行者前校理金熙采忠淸道平澤縣按覈御史差下當日辭朝馳至該縣按覈以啓
정조 16년
兵曹口傳政事僉知二單尹弘覺金鎭光
정조 16년
以僉知尹弘覺等單付望單子傳于申耆曰僉知太卑五衛將作窠今日政擬入使之過遊街三日後謝恩
정조 16년
有政吏批判書金思穆參判李在學參議沈煥之行右承旨申大顯進以吳載純爲判義禁趙宗鉉爲知義禁徐龍輔爲知義禁朴知源爲林川郡守永陵參奉尹行進陞六權付令事承傳全興副守埝贈全興君副摠管李鎭復考再政以徐有悌爲永陵令同義禁單徐龍輔
정조 16년
兵批判書李秉模進參判閔台爀病參議李夔入直參知李師濂病右副承旨申耆進以安宗厚爲羽林將尹弘覺金鎭光爲五衛將副護軍申禹相副司直李喆模權坪
정조 16년
以承旨房望傳于趙尙鎭曰仍
정조 16년
以京畿監司徐鼎修啓本四件外鳴金呼籲之類撮其梗槪後錄馳啓事傳于李百亨曰平澤李彦始送于該邑卽爲査處文城金明采所訴何待渠訴切可矜者類此殘鎭狀者放送令該帥臣所以除弊救弊之方拔例論理狀聞萬一澷辭泛論又萬一遲滯時月該帥臣難免重勘竝以此意卿其枚擧文移金川吳明會送于該邑斯速推給其不給委折令道伯査治大丘蔡師昌事付之該道伯事回諭
정조 16년
以黃海監司李敬一狀啓載寧金景燁捐財救人一款探察虛實採取物議馳啓事傳于申大顯曰極爲可嘉特爲賞加令該曹口傳下批今日內成送敎旨俾知奬勸之意
정조 16년
申大顯以弘文館言啓曰本館上番校理臣申獻朝以禁衛營從事官今日本營上下坐起時晝仕出去之意敢啓傳曰知道
정조 16년
申大顯以吏曹言啓曰海州居劉漢儀限內不爲現身戶口亦不來呈上言內辭緣置之何如傳曰允
정조 16년
李百亨以備邊司言啓曰因平安道龍川市人等以本邑勅需貿易時落本事上言有稟處之命矣外邑各有邑規如欲猝變其規一弊雖除他弊更生此固可慮而以此上言觀之鄕廳訓鍊廳鄕校諸人收議成節目者有之本府之改成節目者亦有之而終不遵行云爾則其弊之爲衆人所知可以想得然此等事曲折多端不可外面驟聞而遽令革罷此上言下送該道監營使道臣往復該倅爛加商議如有可以蘇弊之道則量宜變通成節目永久遵守之意分付何如傳曰允
정조 16년
李百亨以備邊司言啓曰因忠淸道定山定惠寺僧蹲杮復舊事上言有令廟堂稟處之命矣昨年因湖西道臣以道內四邑寺刹蹲杮封進之有弊馳啓以聞廟堂覆奏則以減數爲請而自上特推如傷之仁至命革罷殘寺切痼之流弊自此頓祛良保劃給之謬規自此永除在僧徒實爲河海之澤而於國體亦無苟簡之患僧亦民也民情豈不懽欣若再生而今此上言反有復舊之請此實常理之外上言中獻芹等語專尙人事非出眞情此則雖歸之村學究所製而進上蠲役旣非定惠一寺則他寺所不請之事定惠何獨請之設令定惠有所苦而願復舊他僧不爲等疏而一僧獨爲呼訴抑何故也又況當初道臣詳問弊瘼以寺衆齊訴之言至於狀聞則到今以革弊爲厭存弊爲請者無乃有不良者以失其封進時幻弄沾漑之利懷不平于中慫慂蟲僧作此非意之擧乎雖然此亦遙度以此上言下送該道監營更探其委折本寺僧徒詳細報司後更爲指一稟處何如傳曰允該道行査之時萬一該邑有抑勒緇徒使不得以實情告之當該守令當以詐不以實律論而道伯難免重勘査報上來之後更欲發遣繡衣考其虛實以此意措辭嚴關使卽星火修報此雖小事僧亦民也爲民之事豈可始勤終怠卿其體此意嚴飭可也
정조 16년
李百亨以兵曹言啓曰慶熙宮衛將張興成身病猝劇呈狀乞遞輪番之任不可久曠改差何如傳曰允
정조 16년
申耆以兵曹言啓曰今二月二十四日坡州牧使入侍時坡州牧使李敏輔所啓本邑壤小民殘雖以后妃姓鄕稱牧已久而實則幅員田戶反不及高陽矣防營創設以來所賴成樣者不過軍校而三千戶中班戶過半除鄕校書院壯勇營所屬外千把摠知彀官許多差備無以塡闕只有久勤一路差爲招募之資而自聞間都目差送莫不解體厭避爲主甚至他邑移去必免乃已蓋由斗米料薄長待孔道故也在前每都目差送今雖以間都目爲式而至於本州新設三十年凋殘渙散漸莫可收拾爲今之道依前還復每都目久勤前規以爲激勸之道似好故敢達矣上曰間都目遷轉之創規始於何年令兵曹取考草記可也事命下矣取考臣曹揭板節目則有曰坡州哨官敎鍊官輪回一人式甲申設防營後間間收用又曰庚戌間一都目一人定式云矣敢啓傳曰觀此草記甲申設防營之初爲間間收用之窠而年前揭板改以間一都目則在渠輩可謂昔闊而今近該牧擧條中每都目之說未免差爽以草記及批旨行會該道使之曉諭可也
정조 16년
申耆以兵曹言啓曰依下敎禁衛營槍劍將鄭湋哨官申純各決棍十度後汰去之意敢啓傳曰知道
정조 16년
申耆以壯勇營言啓曰本營下番鄕武士試射時鳥銃沒技人別單書入之意敢啓傳曰知道
정조 16년
申耆以訓鍊都監言啓曰今番永陵幸行時隨駕將校軍兵及武藝廳犒饋依定奪以乾物分給而其中園所幸行時已受之類不爲磨鍊之意敢啓傳曰知道
정조 16년
申耆以訓鍊都監言啓曰依下敎挾輦把摠李琦鉉哨官具綱竝決棍十五度汰去之意敢啓傳曰知道
정조 16년
申耆以訓鍊都監言啓曰依下敎平壤居壬子回榜人金益緖處宴需米三石木綿五疋依例助給之意敢啓傳曰知道
정조 16년
申耆以禁衛營言啓曰依下敎平壤府回榜人金益緖處宴需米三石木綿五疋考例助給之意敢啓傳曰知道
정조 16년
申耆以御營廳言啓曰依下敎平壤府居回榜人金益緖處宴需米三石木綿五疋助給之意敢啓傳曰知道
정조 16년
申耆以御營廳言啓曰依下敎駕前別抄兼內吹及隨駕將校軍兵等處設粥分饋之意敢啓傳曰知道
정조 16년
申耆以義禁府言啓曰黃海監司李敬一啓本內善績僉使朴昌源大峴別將吳性寬所已前萬戶金啓默等反作一款渠無所犯而還穀法意至嚴且重其不能督捧之罪有難容貸善績前僉使朴泰根金時鍊金光國等年年反作之狀尤爲痛駭其罪狀令攸司稟處事啓下而頃因黃海兵使吳載徽狀啓朴泰根金時鍊金光國金啓默等令刑曹捉送該營餉穀準捧後拿問處之事自兵曹覆啓蒙允矣朴泰根金時鍊金光國金啓默待餉穀畢捧後拿問重勘吳性寬發遣府羅將定假將拿來朴昌源時在任所云依例發遣府羅將交代後拿來何如傳曰允待待命拿囚可也
정조 16년
申耆以刑曹言啓曰卽接監試覆試一所移文則江原道洪川幼學朴履三不爲應講闌入場中罪捉送而履三之初不押付事甚怪訝所授刑鎖等處嚴覈究詰則因履三之病篤自試所保放云故始卽捉來査問其委折則以爲方痛染疾不得應講故告試所陳試次擔舁來到仍爲入場至於此境冒入之罪無辭遲晩云矣取考律文則大典通編諸科條有曰大小科場不錄名闌入者幼學以下限己身降定水軍罪人朴履三依此律照勘令兵曹定配所押送之意敢啓傳曰知道
정조 16년
申耆以刑曹言啓曰因忠勳府啓辭申錫祚以功臣旁孫當初冒錄倫紀所關申在安以功臣庶孫徑煩天聽亦極痛駭竝照律勘處事命下矣取考律文則大典通編軍士還屬條有曰冒錄忠義衛者杖配訴冤條有曰冒濫上言事理重者依上書詐不以實律杖一百徒三年申錫祚申在安等依此律各決杖一百後申錫祚慶尙道聞慶縣定配申在安黃海道殷栗縣徒三年定配卽爲押送之意敢啓傳曰允無一事兩犯其中一人收贖可也
정조 16년
申耆以義禁府言啓曰全羅監司鄭民始狀啓內興德前縣監白光澤李東植成致鳳南海源張集紹蔡顯一禹拓夏辛弼垕申晤等還穀虛留之罪令攸司稟處事啓下矣南海源禹拓夏辛弼垕申晤已爲就囚保放而白光澤家在平安道定州地李東植下去京畿楊州地云依例發遣府書吏羅將拿來成致鳳時任淸州營將張集紹時任釜山僉使蔡顯一時任平安兵虞候而俱在任所云亦爲發遣府書吏交代後竝拿來何如傳曰允
정조 16년
吏曹啓目粘連向前鐵原幼學李重煒定州居工曹正郞承膺祚北部幼學羅應漢東部幼學金得晃驪州幼學韓孝晩南陽幼學李日成等上言內辭緣依此施行何如判付啓依允承膺祚之效勞於夙夜倍於侍從膺祚父景述乙良特爲加資爲良如敎
정조 16년
吏曹啓目粘連向前全羅道幼學柳格等上言內辭緣有難的知令道臣詳査狀聞稟處何如判付啓五文科六司馬同出於一門徒則揆以法典五科足可加資況大小科十餘人乎此豈行査後可決者似此酬應徒涉煩屑卿則推考依願施行爲良如敎
정조 16년
吏曹啓目粘連向前大丘幼學徐奎鎭上言內辭緣令道臣査實狀聞後稟處何如判付啓加資後口傳下批爲良如敎
정조 16년
吏曹啓目粘連向前水原幼學崔仁述等上言內辭緣竝置之何如判付啓依允其中百歲老人段何拘常格今日內口傳追榮敎旨成給其矣子孫等處使之星火歸傳其矣老人爲良如敎
정조 16년
吏曹啓目粘連向前京居幼學李敦翼上言內辭緣事係恩典臣曹不敢擅便上裁何如判付啓贈職爲良如敎
정조 16년
吏曹啓目粘連向前南原幼學黃又淸上言內辭緣令道臣詳査狀聞後稟處何如判付啓依安山閔百彬回啓判下施行爲良如敎
정조 16년
吏曹啓目粘連向前安山居前郡守閔百彬上言內辭緣令道臣詳査狀聞後稟處何如判付啓詳考京兆帳籍如果無差卽爲口傳下批成給敎旨此後此等之類勿請該道査聞皆依此例施行事定式以示朝家尊年之意爲良如敎
정조 16년
兵曹啓目粘鐵山居出身金器樟等上言內辭緣令本道査實後量宜施賞之意分付何如判付啓係是爲民之事分付道臣各別奬其勞後形止仍令狀聞事行會爲良如敎
정조 16년
禁府啓目西部令李廷書原情云云傳旨內辭緣泛稱遲晩刑推得情何如判付啓付過放送爲良如敎
정조 16년
禁府啓目前兵曹參知李濟萬原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓以公罪嚴勘草記爲良如敎
정조 16년
禁府啓目軍器寺判官孫俊民原情云云傳旨內辭緣泛稱遲晩刑推得情何如判付啓除刑推議處照律爲良如敎
정조 16년
禁府啓目興德前縣監李東植南海源禹拓夏申晤等原情云云問目內辭緣泛稱遲晩竝只刑推得情是白乎旀禹拓夏段所當請刑是白乎矣曾經都摠經歷勿爲請刑載在大典通編議處何如判付啓竝只除刑推議處照律爲良如敎
정조 16년
禁府啓目黃海前兵使元厚鎭原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓罷職放送爲良如敎
정조 16년
禁府啓目檢書官朴齊家原情云云傳旨內辭緣泛稱遲晩刑推得情何如判付啓觀渠爰辭未足爲可罪之端分揀放送爲良如敎
정조 16년
禁府啓目兵曹佐郞李東埴原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓以公罪嚴勘草記爲良如敎
정조 16년
刑曹啓目擊錚罪人白尙德原情勿施其猥越之罪自臣曹考律勘處何如判付啓竝只依允爲旀殷栗印興源事依施朝令道伯報司萬萬駭然其委折査問本道草記論勘爲旀載寧康仁原事民習雖可駭事係民事些少違格不必論嚴飭放送爲良如敎
정조 16년
刑曹啓目陽川居校婢貞分依先朝受敎爲先放送是白在果所供如此上裁何如判付啓令道伯査處爲良如敎
정조 16년
刑曹啓目安山居閑良孔德守依先朝受敎爲先放送是白在果所供如此上裁何如判付啓令道伯査處爲良如敎
정조 16년
刑曹啓目加平居幼學李完春依先朝受敎爲先放送是白在果所供如此上裁何如判付啓令道伯嚴飭該倅從實査處萬一一毫不公不嚴不明是去等該倅視他倅當用加倍之律以此嚴飭爲良如敎
정조 16년
刑曹啓目寶城居全判金依先朝受敎爲先放送是白在果所供如此上裁何如判付啓令道伯詳査決處俾無更訴之弊爲良如敎
정조 16년
刑曹啓目三嘉居忠義衛李得儀依先朝受敎爲先放送是白在果所供如此上裁何如判付啓誠如渠訴爲民之擧足爲厲民嚴飭道臣詳査狀聞俾無一民不獲之嘆爲良如敎
정조 16년
刑曹啓目豐基居幼學金東漢擊錚內辭緣發關知委於該道道臣詳細査實報來後稟處何如判付啓本事至重令道伯親執詳査卽爲狀聞爲良如敎
정조 16년
刑曹啓目粘連向前韓元中上言內憑覆無路分付該道道臣詳査決處何如判付啓令道臣詳査俾爲民之擧不至厲民之歸而無論虛實旣屬民隱決給形止仍令狀聞爲良如敎
정조 16년
刑曹啓目向前金召史上言內辭緣分付該道道臣何如判付啓依靑山韓元中原情判付辭意施行爲良如敎
정조 16년
行副司直李鎭復疏曰伏以仙寢展禮聖孝克伸淸蹕穩旋玉體冞康臣民慶忭中外惟均仍伏念臣至庸極陋最居人下而早竊科第遭際明時粵自先朝洊被殊渥拔之下流廁之淸塗欲報之德昊天罔極逮我聖明抆拭愈加銅章膴仕旣侈於跧伏之中銀臺邇班特授於人望之外恩山德海不足喩其高厚糜身粉骨竊自期於圖報迺者摠管晉擢之命又下於千千萬萬夢想之外噫嘻此何事也二品峻秩卽所謂命德之器也在朝家愼爵賞之道決不可人人以濫授如臣輕淺旣無踐歷之可言又乏勞勩之可記則今忽擧之於群彦林立之中寵以華銜置諸禁省軒鶴之譏固自從他負乘之災理所必至微臣一身雖不足恤其奈累則哲而玷官方何哉日前秪肅實出於叩謝是急他不暇顧反省愧恧人謂斯何連値齋戒不敢控籲今始收召驚魂略陳衷懇伏乞聖慈諒臣言之非飭念公器之必愼亟命反汗以安微分仍治臣瀆擾之罪以肅朝綱焉臣無任屛營祈懇之至答曰省疏具悉摠管雖曰二品職初兼說書瀛選等名宦自有輕重昔在先朝特畀之聖恩豈爲卿也寔出於念卿家今番除拜意在敦親勿辭行公
정조 16년
待敎徐有榘疏曰伏以高穹默佑天和遄復慶忭鼓舞朝野惟均仍伏念臣於日昨伏奉內閣除旨聞命倘怳以恧以惶不知所以自措也夫奉雲漢昭回之章登奎璧圖書之府其責至重其選至淸必皆華踰聞望超出等夷然後始得以擬議曾謂臣之愚騃譾劣百無肖似而可以一日冒廁於是任哉嗚呼爲人臣而蒙被造化之偏者歷數前古豈有如臣父子叔姪之爲最也乎生成之澤長浹於骨髓惜保之慈罔間於顧腹至使一門金紫爛映於簪紳之列而及夫如臣顓蒙濫占倖第秪益其盈盛之懼則惟我聖上拂拭之薰沐之置諸講製之列曲費雨露之渥頂踵毛髮罔非陶鑄欲報聖德天地莫量臣雖頑如木石苟其才識有可以絲毫裨補者豈敢不竭厥衷赤少效塵刹之報而反覆思惟堪承無望與其分外難開終陷毁畫之科毋寧量而後入免致玷汚之誚況臣祖父曁臣本生父後先繩武出入內閣人相傳詑艶以爲榮而至於臣身又復貪戀謬恩晏然濫叨未有超宗之文辭遽作蔣乂之家世則福過之戒固已慄慄淵谷而其於下貽忝生之譏上累則哲之明何哉御牌體重嚴畏義分雖不得不章皇肅命而淟涊蹲冒有愧廉防玆敢略控至懇仰瀆崇嚴伏乞聖明亟許鐫改俾官方無淆私分獲安千萬幸甚且臣於目下懲討之義竊有所區區憂惋者輒敢冒昧附陳焉臣聞宋臣楊萬里之言曰議獄者求其入中之出緩死者求其死中之生而至於元惡大奸不在是典故四凶無議法少正卯無緩理夫以大聖人仁愛惻怛欲竝生哉之德而苟有罪惡之罔赦惟恐五庸之或輕者誠以懲於此則不作於彼戒於先則不繼於後使天下之人𢥠然知惡之不可爲罪之不可逭者乃所以爲生之之道而正直輔翼之化亦於是乎在也噫從古以來亂逆何限而豈有如宇賊之至凶至憯者乎身爲五字刀割肆發群不逞得志之說鞫招昭在斷案已定覆載難容萬戮猶輕尙安容一分減等之議而近日處分又何其萬萬非常也拿鞫之請旣允而中路迤廻押付鄕土量處之敎纔下而不復一問移置近島遂使奉天之討屈而不行沬飮之憤閼而莫伸臣恐自是以後古今公共之法壞了無餘而王綱日益解弛亂賊無所懲畏寧不大加憂哉矧伊喬桐雖曰海島實在畿甸十七字刀割尤豈不懍然寒心者乎臣雖痴騃亦具彝性歷日痛懣如不欲生出位進言極知猥越而衷情所迫終不敢自阻於黈纊之下伏願亟寢前命仍令王府拿來快正典刑以洩神人之憤焉臣無任激切屛營之至省疏具悉爾其勿辭察職
정조 16년
壬子二月二十八日巳時上御重熙堂諸承旨持公事入侍時行左承旨洪聖淵行右承旨申大顯左副承旨趙衍德右副承旨申耆同副承旨李百亨假注書鄭尙愚趙台榮記事官洪樂游徐有聞待敎徐有榘以次進伏訖上命聖淵等書公事判付訖命書傳敎曰滯囚可悶禁府老病堂上許遞政官牌招開政差出待下批牌招時囚皆令今日內捧供待判下仍卽草記議處照律又命書傳敎曰新榜生進皆令留待回榜老人入侍同爲入侍又命書傳敎曰生進回榜老人綾恩君具允明完林君李壽仁殿庭與新榜受牌後留待回榜武科出身金益緖亦於今日親授花牌三老人皆令便殿謝恩事分付上曰院隷多數入之生進儒生使之仍卽入庭可也賤臣承命出傳回榜進士具允明生員李壽仁與新榜生進入庭行四拜禮上曰回榜老人行禮時如有起伏之難便使各其子孫左右扶起可也諸生行禮訖上曰老人似難於陞降故今於便殿召見而兩老人先陞中階分坐呼新榜生進新來而階砌似寒冷故纔令布毛席坐于席上呼新來仍爲陞殿可也允明壽仁分東西坐呼生進新來數帀訖以次陞堂上敎允明曰卿年過八十子孫滿於眼前可謂好八字之人今日果爲宴遊乎允明曰特蒙異渥宴需及加給多數祗受故方欲宴樂矣上曰卿以八十老人今當回榜之日行禮於殿庭仍呼生進新來非但於卿稀貴實是昭代之盛事不可無志喜卿其宴遊後以一律構出送于內閣可也上曰後陪人以次進前可也漢城判尹具庠等進奏姓名上曰儒生應製今纔出榜而具孝元之銘果善作矣上曰具得魯誰之孫也庠曰臣之孫矣上曰爲人極嘉矣敎壽仁曰卿則予果初見矣卿之弟善於治郡讀書之效也上曰綾恩君家回榜宴時給二等樂完林君家回榜宴時給三等樂事分付該院出榻敎上曰此是御樂自閤外前導可也又敎曰卿等先退閤外待新榜生進出去各押班而出可也仍命允明壽仁先退命武科回榜人金益緖進前敎曰爾能穩飯善睡乎益緖曰臣果善飯善睡矣上曰令三軍門竝給宴需爾果祗受乎益緖曰未及祗受矣上敎宣傳官曰內吹三絃一牌出給此老人使之鼓之可也仍命益緖退出上曰年齒一也新榜中七十以上人先爲進前可也生員尹弘覺等進前命奏姓名年歲訖敎尹弘覺金鎭光曰爾年今過八十亦合陞資今於還鄕之路欲懸玉圈而下去乎弘覺等曰若蒙特恩則不勝感祝之至矣命書傳敎曰生員尹弘覺進士金鎭光年過八十令該曹僉知口傳單付仍令下批敎弘覺等曰玉圈當自戶曹給之爾須知悉可也仍敎百亨曰分付戶曹二老人玉圈卽爲給之可也命弘覺等退出上曰生進分東西五五進前以次奏姓名可也生員權心度進士金鎭白等以次進奏姓名訖上曰尹仁植兄弟三人今爲聯璧誠奇稀矣耆曰三兄弟聯璧誠壯矣敎仁植等曰爾等科業工於何文乎仁植等曰監試初場以賦終場以疑爲工矣命書傳敎曰兄弟三人之一榜聯璧事係稀異且聞其所對足驗工程尤可嘉尙楊州生員尹仁植進士尹義植尹孝植等令畿伯給樂及宴需使渠等兄弟歸覲父母仍詑鄕里事下諭于該道監司諸生退出訖命書傳敎曰高陽交河坡州等地暗行御史申獻朝入侍賤臣承命出與御史申獻朝偕入進伏敎獻朝曰廉探沿路果皆無弊乎獻朝曰然矣上曰御史書啓何等體重而多違式例更爲釐正以入可也命退諸臣以次退出
정조 16년
行都承旨趙尙鎭坐直行左承旨閔台爀坐右承旨趙衍德坐左副承旨李晩秀坐直右副承旨申耆坐同副承旨李百亨坐注書二員未差假注書鄭尙愚仕直趙台榮仕事變假注書任㸁仕
정조 16년
洪聖淵啓曰臣以同義禁本府坐起進去之意敢啓傳曰知道
정조 16년
傳于申耆曰當該承旨禁推
정조 16년
傳于申耆曰當該承旨拿處
정조 16년
趙衍德啓曰左承旨洪聖淵禁推右承旨申大顯拿處事命下矣依定式遞差傳旨捧入之意敢啓傳曰知道
정조 16년
傳于申耆曰承旨前望單子入之待下批牌招察任
정조 16년
承旨前望單子入之閔台爀李晩秀落點
정조 16년
李百亨啓曰成均館久任郞廳設置之後諸般擧行之事宜其專當而昨日生進放榜時無一人押班事極駭然所當竝爲重勘而本院請推之外無他可施之罰何以爲之敢稟傳曰拿處令該曹口傳差代
정조 16년
吏曹口傳政事以李顯默爲司成柳爲直講韓致應爲典籍
정조 16년
傳于申耆曰摠管前望單子入之
정조 16년
都摠管前望單子入之李敏輔落點
정조 16년
吏曹口傳政事以具埉爲坡州牧使
정조 16년
趙尙鎭啓曰今此文武科一二所監試官兩司各一員分排進去而正言朴載淳在外洪秀晩未署經無以備員合有變通之道何以爲之敢稟傳曰大司憲及與傳旨未下憲臺竝許遞前望單子入之待下批一體牌招察任
정조 16년
前望單子入之大司憲鄭好仁持平尹悌東正言李明淵金憬落點
정조 16년
以文科覆試一所試官李敬五金翊休宋翼孝沈興永朴奎淳二所試官金履禧安廷鉉具修溫牌不進罷職傳旨傳曰只推
정조 16년
趙尙鎭以禮曹言啓曰今此式年文科覆試講經一所參試官宋翼孝沈興永朴奎淳代付標改修正以入之意敢啓傳曰知道
정조 16년
趙尙鎭啓曰今此文科覆試講經一所試官鄭好仁移拜大司憲閔台爀移拜承旨洪檍黃昇源李祖承二所試官金頤柱洪秀輔洪檢李頤祥牌不進無以備員受點更卽牌招一所參試官宋翼孝沈興永朴奎淳牌不進亦無以備員令該曹更爲擬入何如傳曰允
정조 16년
趙尙鎭以禮曹言啓曰今此壬子式年文科覆試講經試官今方磨鍊而堂下無故可擬之人乏少依近例以堂上官通融備擬以入而其中時無職名人令該曹口傳軍職何如傳曰允
정조 16년
大司憲前望單子入之黃昇源落點
정조 16년
申耆啓曰文科覆試試官鄭好仁時無職名令該曹口傳付軍職何如傳曰允
정조 16년
兵曹口傳政事副司直鄭好仁
정조 16년
申耆啓曰明日抄啓文臣親試爲之事命下矣處所以何處爲之乎敢稟傳曰便殿爲之
정조 16년
傳于李百亨曰明日日次次對依例來會
정조 16년
趙衍德啓曰明日次對兩司當爲進參除在外試所進去外未肅拜人員待開門牌招何如傳曰允
정조 16년
以洪聖淵申大顯囚單子傳于李晩秀曰分揀放送
정조 16년
趙尙鎭以禮曹言啓曰今此式年文科一所講經設場於本曹矣上直郞廳依例朝房直宿之意敢啓傳曰知道
정조 16년
趙尙鎭以禮曹言啓己酉二月因備局節目毋論大小科陳試許赴人具由草記事定式矣幼學崔仁簡丙午通讀初試入格幼學李信源幼學李述彬幼學鄭亨朝幼學崔朝羽幼學鄭在龍幼學柳光澐幼學李世伯幼學洪致昇幼學權憲敎幼學具晉行幼學禹錫龜竝戊申東堂文科初試入格俱以應頉陳試矣取考各人等陳試文蹟則京而漢城府文狀外而營本官粘移公文明白無疑而遭艱朞服未葬人竝許陳試法典所在凡係遭艱朞服陳試人一竝許赴於今壬子式年文科覆試講經之意敢啓傳曰知道
정조 16년
李晩秀以備邊司言啓曰因長湍居童蒙沈二孫爲其父上言該曹回啓判付內令兵判武將從公論決給俾無更訴之弊爲有矣旣云拔薦則不報兵曹何也旣報兵曹則不爲草記論罪亦何也此委折付之廟堂事命下矣沈範祖宣薦自宣傳官廳追後拔薦卽報兵曹而薦主論罪一款兵曹未及草記其擧行稽忽之責不在於宣傳官廳在於兵曹兵曹判書李秉模從重推考何如傳曰若此則法將安用乎拔薦如冤也不然之由以言分付該廳若不從筵稟論罪爲可無是而忽地無端渰置使人在拔不拔之中問備輕矣越俸一等可也
정조 16년
申耆以兵曹言啓曰傳曰上言也擊錚也申聞鼓也法意豈不盛矣民習不古奸弊多端官長將不得爲官長於是乎不可一味任置近於申飭之後頗有令行之效今番二百里往還畿內地方擊錚不過數人而亦皆以猥濫道伯不爲循例捧供獨於部字內數里擊錚至於十餘人之多大抵今行行路考喧全不成樣該郞纔命拿處鳴錚之亂雜又如此當該考喧都事爲先添問目捧供嚴加照律左右列考喧羅卒令兵判一竝嚴棍行首羅卒畿沿充軍事命下矣依傳敎左右列考喧羅卒金仁泰等二十名一竝捉來各嚴棍十五度行首羅卒具福得刑曹已爲充軍故臣曾不爲擧行之意敢啓傳曰知道
정조 16년
吏曹判書金思穆疏曰伏以祗謁仙寢聖慕克伸天氣淸朗回鑾萬安臣民慶幸曷有其極仍伏念臣忝竊匪據居然一月有餘矣副急出膺寔怵義分披瀝陳籲悉暴衷情而誠淺辭拙未能仰格冒昧盤礴殆若固有是豈臣貪榮沒恥甘自歸於仰累聖簡俯墜先戒而然哉只緣事會連掣瀆擾是懼赴公行政惟命是趨瘡疣畢露愧恧冞深噫臣之一身非臣之有頂踵都歸造化夷險只知向前方岳之委寄而不辭焉戎垣之重務而不辭焉則豈獨於銓選之任乃敢爲效嚬循墻之計而特以肝血之懇前旣未罄疾痛之呼不暇憚煩竊庶幾幈幪覆燾之恩曲加軫察者誠非臣可已而不已也嗚呼謹約退巽自是臣家世傳之訓而臣家之得免辜負亦莫非前後恩造之與天無極曲爲其地耳況在臣身百無肖似兜攬颺歷罔非踰分而惟我聖上終始全保之恩天地於臣父母於臣凡係顚沛之地睢盱之場未嘗不積費聖念必思極拔臣於是感激銘鏤常自幸殫竭駑鈍奔走筋力以效涓埃萬一之報夫豈料中批誤恩初不恤濫授之爲累終又歷旬閱朔任其淟涊使自陷於狼狽踣躓之境則隳失家聲壞汚身名猶屬臣一己之私雖欲圖報塵刹仰副生成之念其勢亦末由也臣情到此其亦窮且慼矣昨隨政牌冒犯違傲控辭未澈飭敎繼下雖不得不黽勉赴政若其必遞之義則參倚前衡不啻較然玆敢銜恩冒罪依首申暴言實申中諒非飾外伏乞聖明俯垂矜察特命鐫削臣職以安私分仍治臣瀆擾之罪以肅朝綱千萬幸甚答曰省疏具悉卿其勿辭行公傳于申耆曰謹約之家規固好矣重臣旣知之以此藉手而立朝又以此居銓而行政則康濟一已之外庶能全保家聲似此例讓之疏亦近文具未知其恰是姑從禮使之意原疏雖已賜批無敢更爲逡巡之意申飭
정조 16년
獻納李羽晉疏曰伏以試事旣係往役召牌繼以飭敎苟使臣有一分可進之勢其將駕屨之不俟趨承靡暇而念臣卽聖世之一僇人也三司之職竝被刊改之斥臺端一步已成鐵限臣雖欲因緣幸會出而冒膺其於淸朝之廉防一世之唾罵何哉且臣偏母篤老貞疾長委床席數日以來猝添外氣寒熱交作氣息凜惙跬步之地決難離捨顧臣情地雖在無故之人實無供職之望玆敢冒入文字仰暴情實伏乞聖慈天地父母亟命鐫褫臣職名仍治臣違傲之罪以肅朝綱以靖私義不勝幸甚踏啓字
정조 16년
壬子二月二十九日辰時上御重熙堂右承旨入侍時右承旨趙衍德假注書趙台榮記事官洪樂游徐有聞以次進伏訖上命書榻敎曰去正月朔抄啓文臣親試明日爲之又命書榻敎曰坡州牧使之代令該曹口傳差出仍令不多日內辭朝上曰大司憲鄭好仁許遞前望單子入之待下批牌招察任出榻敎命退承史以次退出
정조 16년
行都承旨趙尙鎭坐行左承旨閔台爀坐直右承旨趙衍德坐左副承旨李晩秀坐直右副承旨申耆坐同副承旨李百亨坐注書二員未差假注書鄭尙愚仕趙台榮仕直事變假注書任㸁仕
정조 16년
李晩秀啓曰大司憲黃昇源牌不進執義李宗爕掌令權儐持平李羽逵尹悌東試所進去掌令宋煥箕在外監察茶時之意敢啓傳曰知道
정조 16년
傳于趙尙鎭曰禮房承旨馳詣宗廟景慕宮奉審摘奸以來
정조 16년
以禮曹宗廟階砌有頉處修改之由寒食祭享兼告事傳于趙尙鎭曰判堂招致解事日官更擇多日草記
정조 16년
傳于申耆曰大臣備局堂上引見
정조 16년
傳于申耆曰永興府使明日辭朝
정조 16년
申耆啓曰卽者校理申獻朝親病陳疏徑出原疏方以捧入而所當直捧禁推傳旨而此與無端徑出有異推考警責何如傳曰允
정조 16년
有政吏批判書金思穆參判李在學參議沈煥之右承旨趙衍德進以李顯道爲獻納洪聖淵爲兵曹參判李鍾淑爲典牲奉事李殷模爲中學敎授養賢主簿單韓致應藝文館待敎單李重蓮
정조 16년
兵批判書李秉模病參判洪聖淵未肅拜參議李夔入直進參知李思濂右副承旨申耆進副護軍申大顯副司直李敏輔具㢞洪聖淵閔師宣副司果朴載淳洪秀晩李台峻
정조 16년
傳于申耆曰時囚令該堂草記照律
정조 16년
以江原監司尹師國啓本罪人李義亨平昌郡到配事傳于李百亨曰民習可痛鄕戰法禁何如則焉敢以此事登聞卿其除尋常嚴刑三次絶島定配仍令該曹徧飭各道更以鄕戰二字登聞道臣守令難免重勘無論罪之輕重隨現一依先朝受敎法令遵行無或一毫泛忽事分付
정조 16년
申耆以吏曹言啓曰義盈庫奉事李鎭成呈狀內素患痰癖之症當此換節之時一倍添劇萬無起動供仕之望云身病旣如是則不可强令察任今姑改差何如傳曰允
정조 16년
申耆以禮曹言啓曰宗廟西邊階砌石有頉處修改單子判堂招致解事日官更擇多日草記事批下矣卽令日官池日賓推擇則來三月十四日卯時十六日卯時二十五日卯時來四月二十二日辰時俱吉云以何日擧行乎敢稟傳曰以十六日爲之
정조 16년
申耆以兵曹言啓曰平安道義州居閑良黃致九以本府居李德魯乙未大水拯活人命請蒙恩賞事上言啓下本曹而事旣久遠且於限內不爲現身依定式勿施之意敢啓傳曰知道
정조 16년
申耆以壯勇營言啓曰本營左司左哨軍兵今已準二朔立番來三月初一日放送之意敢啓傳曰知道
정조 16년
申耆以義禁府言啓曰時囚令次堂草記照律事命下矣時囚罪人孫俊民傳旨內先詣前站特敎賞格不卽擧行拿處罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣孫俊民杖八十收贖奪告身三等放送李東植南海源禹拓夏申晤等全羅監司鄭民始狀啓內還穀事體何等嚴重而奸鄕猾吏恣意幻弄或稱官屬之所逋或稱民間之未捧年年虛錄流伊反作之數至於一萬五千石之多而前後守令輩一任所爲全不檢察揆以法意萬萬駭然各年虛錄磨勘守令罪狀令攸司稟處罪取考律文則大典通編倉庫條有曰虛錄守令徒三年定配又五年禁錮推斷條有曰犯私罪杖一百以上之罪告身盡行追奪大明律犯罪存留養親條有曰父母老疾應侍家無以次成丁者若犯徒流收贖存留養親矣李東植母今年八十一歲無兄弟獨身云告身盡行追奪又五年禁錮而徒三年定配依律文收贖放南海源告身盡行追奪又五年禁錮黃海道長連縣朴山驛徒三年定配禹拓夏告身盡行追奪又五年禁錮忠淸道泰安郡下川驛徒三年定配申晤告身盡行追奪又五年禁錮江原道原州牧安昌驛徒三年定配而以狀啓內辭意具罪目發遣府書吏羅將押送于各其配所閔修益全羅監司鄭民始狀啓內牛酒松三禁近益解弛冒犯日甚關飭各邑及各鎭營使之各別察禁矣羅州閔修益私屠人十八名贖錢收捧上送爲報凡私屠者必令本邑私治遲晩後自臣營照律或刑或贖乃是法典而不付本邑不待照律任自收贖事甚怪訝多岐廉探則該營將多送將校遍行島陸不計所犯之久近一竝收捉威脅收贖報于臣營者外又捧千餘兩私自費用校卒輩因勢作奸恣意橫侵羅州一境怨聲載路此而不嚴懲無以警他人而謝羅民其罪狀令攸司稟處罪取考律文則大明律因公擅科斂條有曰凡有司官吏非因公務科斂人財物者計贓以不枉法論罪止杖一百流三千里大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣閔修益杖一百收贖告身盡行追奪全羅道海南縣流三千里定配而亦以狀啓內辭意具罪目發遣府書吏押送配所何如傳曰允如有功議各減一等可也
정조 16년
申耆以義禁府言啓曰時囚罪人李濟萬李東植等原情公事判付內以公罪嚴勘草記事命下矣李濟萬李東植等傳旨內朝臣上疏之無得從門隙捧入法意本自嚴重而全羅監司鄭民始懲討上疏自敦化門隙捧入事未前有萬萬驚駭拿問重勘罪取考律文則大明律制書有違條有曰凡捧制書有所施行而違者杖一百矣李濟萬李東植各杖一百以公罪收贖放送何如傳曰允如有功議各減一等可也
정조 16년
申耆以義禁府言啓曰保放罪人辛弼垕今日因病身故云罪名勿論之意敢啓傳曰知道
정조 16년
申耆以義禁府言啓曰卽接月令醫員李寅熽手本則時囚罪人李東植寒痰挾食積氣衝上胸膈刺痛轉成關格手足厥冷省覺漸迷方有難保之慮云自前罪人病勢如此則有保放救療之例矣李東植姑爲保放何如傳曰允此後則病勢危重者一邊保放一邊措辭具由草記可也
정조 16년
李百亨以義禁府言啓曰保放罪人閔修益李廷書朴齊家元厚鎭南海源禹拓夏李東植申晤李濟萬李東埴等依例還囚後捧供而辛弼垕以輪行之疾方在危篤中云姑令仍爲保放待其小差捧供何如傳曰允
정조 16년
李百亨以刑曹言啓曰今行行路考喧全不成樣鳴錚之亂雜又如此行首羅卒畿沿充軍事命下矣依傳敎義禁府行首羅卒具福得京畿南陽府充軍定配卽爲押送之意敢啓傳曰知道
정조 16년
申耆以武一所差備官試官意啓曰臣等今日來會試所平明開場而初試擧子當行元額九十八人內無緣不呈單十六人除捧單實數爲八十二人先自木箭試取之意敢啓傳曰知道
정조 16년
李百亨以武一所差備官試官意啓曰今日臣所木箭纔已畢試而應射擧子八十二人內具三矢三十二人二矢十七人一矢十五人合爲六十四人而仍自天字鐵箭試取之意敢啓傳曰知道
정조 16년
李百亨以武二所差備官試官意啓曰臣所擧子自天字至地字半字捧單元數八十五人今方開場先自木箭試取之意敢啓傳曰知道
정조 16년
戶曹啓目粘南部居幼學金熙明等上言內辭緣自本道一一詳覈改量時座首各別嚴繩爲旀本府量案旣云釐改營上量案詳考釐正後文移本曹以爲一體修正之地而標內執卜處另加禁斷更勿起畊事竝只分付該道道臣爲旀祀式事段非臣曹之所管令禮曹稟處何如判付啓別下傳敎乙仍于他餘條件置之而先朝聖敎及予所退述之擧何等申複則幺麽奸鄕作奸至此可謂亂法之民土地段卽爲査正後量案修正爲旀同奸鄕段令道臣嚴刑三次西北遠地定配以懲土民不畏朝令之習令道臣嚴飭地方官先卽躬親修治後守護軍丁依法式充定住畓之應在帳內而不實者亦卽趁今東作前以實結換定擧行形止狀聞此後道伯巡到時春秋親審陵地狀聞巡未到時令地方官替令看審報營狀聞著以爲例事嚴飭行會該道爲旀禮曹良中一體分付仍令海東輿誌偏摩堂上知悉與今下傳敎詳細載錄而道臣精寫揭板於陵閣事分付爲良如敎
정조 16년
漢城府啓目粘燻造契人安疇澤等上言內辭緣云云自臣府請施有所嚴置之何如判付啓太貴姑無論今春行幸治道之役其費倍難其所軫念在所拔例特爲依願施行爲良如敎
정조 16년
校理申獻朝疏曰伏以臣俄登筵席伏聞聖敎權瑋之罪惡昭著無餘凡在筵臣之承聞者孰不憤惋權瑋卽一鄙微者類而曾前負犯無異逆魯至今假息亦一變怪乃敢出沒京鄕至使凶醜之名登於奏御文字者此可曰國有法乎今日廷臣緩於懲討有如是矣誠不勝心寒骨驚今聞干連於李承薰事方在按査之中姑待出場爲先施以絶島定配之典斷不可已矣至於洪樂安事亦有所駭歎者樂安之昨年長書不知裏面則但謂其衛道之言矣頃見重臣疏語始有疑訝之心今伏承筵中下敎又親聞重臣口達始知天下事不可測者有如此矣若使樂安外托衛正之論內售陷人之計一至於此則此豈可一刻容貸乎重臣之干涉實非局外之所知則難於爲說而使年老卿宰厚被䵝䵢不使辨明者旣違聖朝禮使之意樂安之心跡莫逃聖鑑之俯燭則死有餘罪而亦一向容恕自同無故者亦非朝家核實之政今聞只使洪仁浩平問於私室王政之苟且莫此爲甚臣謂亟令王府拿致樂安及干證諸人一番窮覈嚴法重繩宜矣臣於前席非不欲仰陳而始緣大僚之未畢奏事不敢勦說終値諸生之卽聞講席未暇進前及夫退出始乃陳疏者臣之不敏固所自訟而伏況治疏將上之際卽接家信臣之老母猝患關格不省四到症情危重云臣終鮮兄弟又無娣妹若有親病將護無人自聞此報心神飛越不能按住玆敢短疏呼籲伏乞天地父母俯賜矜諒亟遞臣職以便救護仍治臣擅離之罪以肅朝綱焉臣無任屛營之至省疏具悉權瑋事爾疏雖如此以他事方在御史按覈中且如渠卑賤何恤朝廷刑政自有內之有司外之方伯矣洪樂安嚴覈嚴法事私室平問莫曰苟且事有關於造化之機非爾一人之見所可測解者爾其勿辭救護母病
정조 16년
行都承旨趙尙鎭病行左承旨閔台爀坐直右承旨趙衍德坐左副承旨李晩秀坐直右副承旨申耆坐同副承旨李百亨坐注書二員未差假注書鄭尙愚仕趙台榮仕直事變假注書任㸁仕
정조 16년
藥房都提調朴宗岳提鄭昌順行左承旨閔台爀啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
申耆啓曰大司憲黃昇源未肅拜執義李宗燮掌令權儐持平李羽逵尹悌東試所進去掌令宋煥箕在外監察茶時之意敢啓傳曰知道
정조 16년
申耆啓曰西北別付料試射春季朔取稟事曾有定式矣何以爲之敢稟傳曰過齋後更稟
정조 16년
傳于李晩秀曰駕洛國始祖之陵春秋享祀事纔有定式依文化三聖祠平壤崇靈殿慶州崇德殿例以春秋仲朔行祭而祭儀令該曹參考可倣之例磨鍊下送監一人亦依崇靈崇德殿例道臣差出狀聞啓下今年則春仲已過遣承旨寒食日告事由行祭祭田及祭閣修治等事奉命承旨一一詳問親審還朝後以啓承旨則左副承旨李晩秀進去例用祝文令文任撰進致祭祭文當親製以下以此分付
정조 16년
李百亨啓曰校理宋翼孝副校理李殷模崔顯重副修撰李員運尹序東牌不進罷職傳旨今方捧入玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 16년
有政吏批判書金思穆參判李在學參議沈煥之右承旨趙衍德進啓曰玉堂東壁今當差出而前望中無故之人只有二人以二望擬入之意敢啓傳曰知道以成德雨爲應敎洪秉玉爲義盈奉事奉敎單李重蓮待敎單洪樂游
정조 16년
申耆啓曰兵批無緊窠吏曹無送西之人無政事之意敢啓傳曰知道
정조 16년
李晩秀以禮曹言啓曰毓祥宮展拜每年季春稟定事曾有先朝下敎矣展拜吉日以何間推擇乎敢稟傳曰以念前後擇入毓祥宮展拜日宣禧宮亦爲展拜矣以此知悉可也
정조 16년
李晩秀以戶曹言啓曰各陵園墓祭器之昨年未及修改者更爲分遣計士與陵官眼同一一奉審些少欠精者竝爲執頉輸來後臣鼎鎭與正郞具膺又爲奉審無論新舊可以改造與修補者一竝修改其中參差不齊者亦爲從便較正奉審出送後修改各種別單書入而舊器中雖或有年久色變厚薄不均者旣是完全無頉則姑爲依前仍置而大體言之各陵園墓所祭器姑無大小不一大段欠頉之弊而第伏念各處陵軍輩不能致愼出納洗滌之際凹缺釘脫之患種種有之此弊不祛則今日新造者明日旋卽生頉今年較正者明年又復參差此必然之勢也今番則無論新舊器刻標陵號一字昨年初次新造及追後新造者各以辛亥壬子刻其年條俾無移換混淆之弊此後舊器有頉者自當隨毁修補而至於新造器皿旣有年限定式之命矣磁器隨毁改備木祭器限三年鍮器限十年鐵器限五年而若於限內有頉則該陵官査實論罪守僕移法司重勘之意嚴加申飭俾爲恪謹典守之地何如傳曰允
정조 16년
申耆以壯勇營言啓曰本營哨官依備邊司郞廳例仕滿十五朔六品遷轉事曾有定式矣哨官王道常已滿十五朔六品遷轉之意分付銓曹何如傳曰允
정조 16년
申耆以武一所試官意啓曰臣所今日平明開場仍自地字鐵箭試取之意敢啓傳曰知道
정조 16년
申耆以武一所試官意啓曰今日臣所鐵箭應射擧子五十三人內具三矢四十六人二矢六人入格各爲五十二人而地字未畢試日暮姑停之意敢啓傳曰知道
정조 16년
申耆以武一所試官意啓曰今日臣所鐵箭纔已畢試而應射擧子十一人內具三矢六人一矢二人通計昨日入格合爲六十人而仍自天字片箭二貫革加設合四貫革試取之意敢啓傳曰知道
정조 16년
申耆以武一所試官意啓曰今日臣所片箭纔已畢試而自天字至地字半字應射擧子六十四人內貫一中一人邊一中一人入格合爲二人而仍自天字騎芻試取之意敢啓傳曰知道
정조 16년
申耆以武二所試官意啓曰臣所今日自天字至地字半字木箭應射擧子八十五人內三矢入格四十七人二矢入格二十人一矢入格九人合爲七十六人矣木箭今已畢試鐵箭仍爲試取之意敢啓傳曰知道
정조 16년
申耆以武二所試官意啓曰臣所今日平明開場仍自天字鐵箭試取之意敢啓傳曰知道
정조 16년
申耆以武二所試官意啓曰臣所鐵箭應射擧子七十六人內今日試所入格三十五人未及試取四十人日暮姑停之意敢啓傳曰知道
정조 16년
申耆以武二所試官意啓曰臣所鐵箭應射擧子七十六人內昨日入格三十五人今日三矢入格三十一人二矢入格五人一矢入格一人合爲七十二人矣鐵箭今已畢試仍自天字片箭加設二貫革合四貫革試取之意敢啓傳曰知道
정조 16년
申耆以武二所試官意啓曰臣所片箭應射擧子七十六人內貫一中一人邊一中八人合爲入格九人片箭今已畢試仍自天字騎芻試取之意敢啓傳曰知道
정조 16년
壬子三月初一日辰時上御重熙堂右承旨入侍時右承旨趙衍德假注書趙台榮記事官洪樂游徐有聞以次進伏訖上命書傳敎曰伽倻始祖厥享國一百五十有八年偉功靈蹟至今爲東人之傳頌其宮基陵地在金海府府之父老建宇扁之曰會老祭之日受胙肉飮福尊以爲常自朝廷劃祀田置守丁立石以表界禁民犯墾逮予嗣服遣官致侑復豎龜頭近來監護不如式極目蕪萊過封前無不指點咨嗟者又奸民藉其地所出蠶食之其遺裔具以事訴籲于輦路申命有司治其民贖其賦大抵致敬於歷代陵廟卽帝王之令典而文化平壤月城之立監降香其儀可就而倣嗣後春秋時享送香祝邑倅奠獻監一人貫於是鄕者充之又命書傳敎曰今番泮製收券四千張取八十人其中同等居魁者十人比較更試次皆令明日待令其餘三下以上七十人頒賞次亦令明日待令而領賞只京儒待令鄕儒當自本道施賞大司成知悉鄕儒本道施賞者依年前下敎各該道臣招致營下頒賞後設樂厚饋之形止狀聞事令內閣下諭鄕儒次上雖不施賞亦令道伯分付各該邑分給試券量給食物事一體下諭命退承史以次退出
정조 16년
行都承旨趙尙鎭坐直行左承旨閔台爀坐右承旨趙衍德坐直左副承旨李晩秀坐右副承旨申耆坐同副承旨李百亨坐注書二員未差假注書鄭尙愚仕直趙台榮仕事變假注書任㸁仕
정조 16년
李百亨啓曰大司憲黃昇源未肅拜執義李宗燮掌令權儐持平李羽逵尹悌東試所進去掌令宋煥箕在外監察茶時之意敢啓傳曰知道
정조 16년
申耆啓曰來初五日朝參日次而國忌正日相値頉稟之意敢啓傳曰知道
정조 16년
趙尙鎭啓曰應敎成德雨牌不進罷職傳旨今方捧入而校理申獻朝受由校理宋翼孝副校理李殷模崔顯重副修撰李貞運尹序東牌不進傳旨未下修撰安策在外修撰金翰東試所進去玉堂上下番俱空事甚未安未差之代政官牌招開政差出待下批仍卽牌招入直何如傳曰校理申獻朝待明朝牌招入直
정조 16년
申耆啓曰泮製同等十人比較更試次待令事命下而其中或有身病或已還鄕未及齊待何以爲之敢稟傳曰待齊到微稟
정조 16년
傳于趙尙鎭曰諸承旨入侍
정조 16년
傳于申耆曰入格儒生竝入侍
정조 16년
以應敎成德雨校理宋翼孝副校理李殷模崔顯重副修撰李貞運尹序東牌不進罷職傳旨傳于趙尙鎭曰只推
정조 16년
申耆啓曰再昨日玉堂牌不進罷職傳旨中校理宋翼孝之名以民載誤書臣之矇然捧入不勝惶悚而當該注書不可無警推考原傳旨付標何如傳曰允
정조 16년
傳于李晩秀曰奉命之行旣入本府其在曠感之意豈可不爲乎玉山書院一體致祭事分付
정조 16년
傳于申耆曰堂堂太僕不能馴一乘馬乞與亞將喂養者事未前聞旣發覺之後不可尋常處之當該入直內乘令兵判決棍汰去出番內乘決棍干涉不緊之事致有現發之擧前內乘李堯憲湖沿充軍馬醫司僕不但此罪所爲無非罔赦當該馬醫司僕各別嚴棍遠地勿限年爲奴
정조 16년
以全羅監司鄭民始狀啓各鎭還餉虛留方便收捧之道令廟堂稟旨分付事傳于李百亨曰依狀請施行如有年條未詳督懲無處者別加査櫛更爲從實狀聞以待處分不然置之事回諭
정조 16년
以全羅監司鄭民始狀啓馬島鎭還上各年虛錄磨勘邊將姓名後錄登聞事傳于申耆曰其中强稱年條而實不知始於何年者及督懲無處者區別蕩滌後狀聞事回諭
정조 16년
趙衍德以戶曹言啓曰香室傳香時諸條謹依下敎成節目別單書入之意敢啓傳曰知道
정조 16년
申耆以武一所試官意啓曰臣所今日平明開場仍爲試講之意敢啓傳曰知道
정조 16년
申耆以武一所試官意啓曰今日臣所擧子一人試講而不得入格日勢已暮姑爲停止之意敢啓傳曰知道
정조 16년
申耆以武一所試官意啓曰今日臣所騎芻纔已畢試而自天字至地字半字應射擧子六十四人內三中二人二中五人一中十二人入格合爲十九人而騎槍無一人應試故仍自天字鳥銃二貫革加設合四貫革試放之意敢啓傳曰知道
정조 16년
申耆以武一所試官意啓曰今日臣所鳥銃纔已畢試而自天字至地字半字應放擧子六十四人內邊二中四人貫一中一人邊一中七人入格合爲十二人而仍自天字開講試取之意敢啓傳曰知道
정조 16년
申耆以武二所試官意啓曰臣所今日平明開場仍自天字試講之意敢啓傳曰知道
정조 16년
申耆以武二所試官意啓曰臣所應講擧子五十五人內今日入格二人未及試講五十三人日暮姑停之意敢啓傳曰知道
정조 16년
申耆以武二所試官意啓曰臣所騎芻應射擧子七十六人內二中入格四人一中入格十二人騎芻今已畢試仍自天字鳥銃二貫革加設合四貫革試取之意敢啓傳曰知道
정조 16년
申耆以武二所試官意啓曰臣所鳥銃應放擧子七十六人內貫一中邊一中一人邊二中三人貫一中一人邊一中十四人入格合爲十九人鳥銃今已畢放騎槍當爲試取而無一人應試矣仍自天字試講之意敢啓傳曰知道
정조 16년
李百亨以義禁府言啓曰禹拓夏南海源申晤等告身盡行追奪徒三年定配又五年禁錮閔修益杖一百收贖告身盡行追奪流三千里定配李東植告身盡行追奪又五年禁錮而徒三年定配以母年八十一收贖李濟萬李東埴等各杖一百以公罪收贖孫俊民杖八十收贖奪告身三等照律草記批旨內如有功議各減一等事命下矣禹拓夏十三代祖仁烈南海源十三代祖在開國功臣云竝功減一等告身盡行追奪徒二年半定配又五年禁錮閔修益綾城府院君異姓四寸親云議減一等杖一百收贖告身盡行追奪徒三年定配李東植申晤李濟萬李東埴孫俊民無功議云矣敢啓傳曰知道
정조 16년
壬子三月初二日辰時上御熙政堂諸承旨與入格儒生入侍時行都承旨趙尙鎭行左承旨閔台爀右承旨趙衍德左副承旨李晩秀右副承旨申耆同副承旨李百亨假注書鄭尙愚趙台榮記事官洪樂游徐有聞檢校直閣徐榮輔待敎徐有榘儒生申夔朝呂龜永柳遠鳴金鑢崔光泰兪漢純申頤朝李基任黃基天朴宗山朴知源李箕采洪樂俊許明趙道宇李潤衡李翼朴宗履李觀九吳泰曾金思玄李德敏權中倫李是鉀金䥧閔景涑李愚在洪俊榮李羲翼徐有望任希復安光宇安錫良李光淵韓啓重申在維以次進伏訖上曰優等十人中有在外或身病人云齊到後可以此較待其來會自政院微稟領賞人則竝令先爲頒賞可也領賞儒生朴知源等以次列立于階下命榮輔頒給賞格三上二人各八子百選一件紙一卷筆二枝墨一丁三中五人各正音通釋一件紙一卷三下二十一人各紙一卷頒賜訖命諸生以次進前夔朝進奏姓名上曰爾文善作而苟有錢而曰有之句尤是他人道不及者爾之從兄弟中獻朝雖先登科而其文則群從中稍遜矣龜永仰奏姓名上曰是誰之族乎晩秀曰呂駿永之弟矣上曰汝文亦善作而鋪頭不識錢爲何物之句諸作之所未有也晩秀曰其文識勝於其兄矣遠鳴仰奏姓名上曰爾詩甚老熟有手段而末句押韻使字有近於去聲之嫌可欠矣鑢仰奏姓名上曰爾詩頗鏗鏘可喜而比之遠鳴之巨麗則當讓一頭矣觀爾容貌亦淸秀可謂文如其人也光泰仰奏姓名上曰爾文可謂雄文而但四海之內皆弟云者皆弟二字豈不刪截太短乎表爲幾首光泰曰爲四百餘首矣上曰以爾之文何難取一第加意着工可也淨純仰奏姓名上曰爾作中露出主人能識上樑文體段矣方有職名乎耆曰以同福縣監因臺臣外補本邑遞來而時無職名矣上曰無遞付之敎故仍爲作散乎令該曹付職可也基任仰奏姓名上曰誰也基任曰李尙度之庶姪矣上曰試券爾之所作乎基任曰臣於儷文素無宿工矣上曰然則後日比較時勿爲入來可也頤朝仰奏姓名上曰三萬竈卽孫臏減竈而以虞詡增竈作之何也通鑑則曰二萬竈云而史記本傳則曰三萬竈矣爾不見本傳乎頤朝曰然矣上曰文則善作故特置優等矣知源仰奏姓名上敎晩秀曰此人日前幸行時以陵司入侍故暫見則爲人極佳若登第則當爲有用之人予則曰今行喜得一佳士矣晩秀曰文識操行素有名稱矣愚在仰奏姓名上曰容貌頗精妙矣中倫仰奏姓名上曰爾之文體異於人矣仍命取見試券上曰今番應製欲簡取故合作而見漏者亦多今世文士亦可謂不少矣且見諸生容貌亦皆俊秀矣晩秀曰榜中被選者幾皆知名之士矣上曰試券竝令殿庭親受可也仍命榮輔以次分給訖上曰當宣醞宣饌諸生姑勿退去也仍爲宣饌於殿庭上曰古人不云乎醉之以酒以觀其德今日事觀德之會也爾等須念不醉無歸之義其各隨量盡飮以紅潮上面爲限可也上曰右副承旨必嫺於觴政行盃之事右副主之觀其酒戶之大小而使之飮俾各盡醉如有不均不適右副當有罰罰之以酒適中其願當用冷水爲罰矣耆承命出引諸儒生列坐于庭以次行盃至三巡上曰諸生不醉者多未可停盃令內閣政院戶曹多取酒以來更爲行盃老者用小酌少者用大酌用內閣八環銀盃左承旨及檢校直閣亦爲同監行盃可也上曰權中倫文體甚詭安光字韓啓重太醒醒然吳泰曾旣爲進士奏對之際稱以幼學金思靑誤對名字徐有望卽檢校直閣之族故所飮全少此人等竝用大盃罰之可也上曰諸生果皆盡醉乎晩秀曰吳泰曾以故大提學吳道一後孫家世善飮酒今亦已飮五杯而尙不至醉矣上曰此堂郞吳道一醉倒之所也渠若念渠之高祖豈敢辭盃勺乎更以大盃饋五巡可也泰曾承命飮訖榮輔曰泰曾不勝酒不省四到所見萬萬未安姑令退出似好矣上曰醉臥何妨乎任之可也在昔肅廟朝故判書吳道一以經幄之臣蒙被眷遇前席賜酒盡飮而醉至於頹臥不起至今傳爲美談而今其後孫又於此堂醉臥誠不偶然矣當使製進一詩而如不可强使別監負出可也上曰今日事眞盛擧矣晩秀曰非特爲儒生輩之榮寵實爲昭代之盛事臣等亦與有榮矣上曰不可無志喜之擧適又時雨霏微以春雨瓊林宴綠袍爲題當與閣臣承史及入侍諸生聯句御製當於首句押春字以下矣諸生各隨詩成進前書呈可也諸生以次製進晩秀曰儒生等所製進多不成體段矣上曰醉中呼成未可深責且其中亦有過醉不能製者從後陶洗未晩也命退諸臣以次退出
정조 16년
行都承旨趙尙鎭坐直行左承旨閔台爀坐右承旨趙衍德坐左副承旨李晩秀坐右副承旨申耆坐同副承旨李百亨坐直注書二員未差假注書鄭尙愚仕直趙台榮仕事變假注書任㸁仕
정조 16년
李百亨啓曰武二所監試官李宗燮謂有情勢不呈爾單自外徑歸事甚未安推考警責何如傳曰允
정조 16년
李百亨啓曰卽見統制使李潤慶狀啓則以全羅道羅州都草島漂到異國船問情事馳啓而封辭在於二月十八日今日始爲到院邊情馳聞何等時急而其所遲緩殆近一望事甚駭然當該統制使從重推考何如傳曰允
정조 16년
傳于趙尙鎭曰傳香承旨馳詣懿昭墓奉審摘奸以來
정조 16년
備忘記坡州牧使具埉下直長弓一張長箭一部片箭一部筒兒一箇賜給
정조 16년
傳于申耆曰右承旨左副承旨入侍
정조 16년
傳于趙尙鎭曰禮安縣監當日辭朝
정조 16년
傳于李晩秀曰行首內乘汰去令該曹口傳差出
정조 16년
兵曹口傳政事鄭觀采爲兼內乘
정조 16년
兵曹口傳政事吳載重爲兼內乘
정조 16년
以宣傳官趙運永書啓明陵摘奸事傳于趙尙鎭曰明日坐齋卽何陵忌辰也追慕此時冞篤其在事事仰述之道豈可以微事忽之先朝於事關本陵聖慕之無處不伸卽八域臣庶之所仰聞者以此道路一事言之先朝飭禁何如則毋論廣狹旣有行人往來之跡陵官若能禁戢豈有是乎春秋摘奸載在定式昨秋以後尤豈敢如是泛忽至入於今番春奉審摘奸乎當該官員一倂拿處如有今年除拜者爲先從重推考
정조 16년
趙尙鎭啓曰卽見宣傳官趙運永書啓則昭顯墓守衛官慶弼國不待替直先爲出去以致闕直依例罷職傳旨捧入之意敢啓傳曰知道令該曹口傳差代
정조 16년
吏曹口傳政事沈纘之爲昭顯墓守衛官
정조 16년
申耆以禮曹言啓曰明陵別檢李允行參奉徐有膺翼陵令金洛一參奉李源明順懷墓守衛官高允赫權祜竝拿處事命下矣莫重陵墓不可一刻曠直在前如此之時多有假官差送之例今亦依此假官差送以爲替直後就拿之地何如傳曰允
정조 16년
申耆以兵曹言啓曰傳曰堂堂太僕不能馴一乘馬乞與亞將喂養者事未前聞旣發覺之後不可尋常處之當該入直內乘令兵判決棍汰去出番內乘決棍干涉不緊之事致有現發之擧前內乘李堯憲湖沿充軍馬醫司僕不但此罪所爲無非罔赦當該馬醫司僕各別嚴棍遠地勿限年爲奴事命下矣依傳敎入直內乘李溏決棍十五度汰去出番內乘李海範決棍十度前內乘李堯憲湖沿洪州牧充軍出付畿營使之定驛子押送配所而當該馬醫司僕金麗輝嚴棍十五度後遠地勿限年爲奴次移送刑曹之意敢啓傳曰知道李堯憲安眠島水軍充定今番松禁申飭之後雖一枝柯一葉柴除非民人潛偸外水使以下私用若不禁戢當令卽其地方水使大張威儀回示決棍以此嚴飭李溏之只棍汰終涉倖逭渠以時任爲此無於前之擧關東封山邑守直軍充定如有營邑之年來法外犯斫者使之呈訴卿處以爲自效之地可也
정조 16년
申耆以兵曹言啓曰本曹草記內乘及馬醫司僕等勘罪事批旨內知道李堯憲安眠島水軍充定今番松禁申飭之後雖一枝柯一葉柴除非民人潛偸外水使以下私用若不禁戢當令卽其地方水使大張威儀回示決棍以此嚴飭李溏之只棍汰終涉倖逭渠以時任爲此無於前之擧關東封山邑守直軍充定如有營邑之年來法外犯斫者使之呈訴卿處以爲自效之地可也事命下矣依傳敎前內乘李堯憲安眠島水軍充定李溏江原道封山所在三陟府守直軍充定竝令畿營定驛子押送之意敢啓傳曰知道
정조 16년
趙尙鎭以成均館大司成意啓曰今三月初三日儒生課試當爲設行而大提學未差限內不得爲之之意敢啓傳曰過齋後更稟可也
정조 16년
李百亨以刑曹言啓曰堂堂太僕不能馴一乘馬乞與亞將喂養事未前聞馬醫司僕不但此罪所爲無非罔赦遠地勿限年爲奴事命下矣依傳敎當該馬醫司僕金麗輝平安道渭原郡勿限年爲奴定配卽爲押送之意敢啓傳曰知道
정조 16년
申耆以武一所試官意啓曰今日臣所試講擧子二十三人內入格爲十三人而日暮姑停之意敢啓傳曰知道
정조 16년
申耆以武一所試官意啓曰臣所今日應講擧子八人內入格三人昨日入格十三人合爲十六人而各技皆已畢試今方計劃修正榜目之意敢啓傳曰知道
정조 16년
申耆以武二所試官意啓曰臣所今日平明開場仍自地字試講之意敢啓傳曰知道
정조 16년
申耆以武二所試官意啓曰臣所應講擧子五十五人內昨日入格二人今日粗以上入格二十人入格合爲二十二人未及試講十九人日暮姑停之意敢啓傳曰知道
정조 16년
申耆以武二所試官意啓曰臣所應講擧子五十五人內再昨日入格二人昨日入格二十人今日無一人入格矣各技皆已畢試仍爲計劃修正榜目之意敢啓傳曰知道
정조 16년
李百亨以義禁府言啓曰京畿砥平縣投畀罪人李書九移配楊州牧事命下矣李書九楊州牧移配而仍前罪目依例發遣府胥吏自砥平縣執捉仍令押送配所之意敢啓傳曰知道
정조 16년
壬子三月初三日辰時上御重熙堂右承旨左副承旨入侍稟事閣臣同爲入侍時右承旨趙衍德左副承旨李晩秀假注書鄭尙愚記事官洪樂游徐有聞檢校直閣徐榮輔以次進伏訖上命讀公事書判付訖命晩秀書傳敎曰欲尊正學宜尊先賢以奉使行之入其境昨有致祭玉山書院之命而更思行於玉山不爲於陶山其可乎哉向來邪學之漸染也惟嶠南人士謹守先正正學不撓不奪不涅不汚自是以往增我曠慕方春廚傳恐貽民弊有意未免趑趄聞其道里不至於迃回仍遣閣臣李晩秀奉命回路馳至禮安縣先正文純公李滉書院致祭祭文製下先令內閣知委道臣處道臣似在巡路亦卽直關該邑爲先正子孫者及隣邑人士之來參致祭者預須會待祭之日閣臣坐典敎堂招諸生立于進道門內庭以齎去書題揭示各令應製收捧試券還朝日以啓如是則小邑支應爲弊必當不少令廟堂申飭道伯區劃穀物上曰今此致祭特命閣臣進去祭品凡節必另飭精備俾盡致敬仍命書賦義題訖敎曰齎去此御題儒生試取以來晩秀曰伽倻國始祖陵特命侑祭實是令典聖敎又如是臣敢不各別虔誠乎又有儒生試取之命嶠南多士必當聳勸矣上曰嶠南異於他道所經列邑民瘼之可以採探者風謠之可以陳聞者須詳細知來可也命晩秀先退命榮輔書御製陶山書院致祭文訖命退諸臣以次退出
정조 16년
行都承旨趙尙鎭坐行左承旨閔台爀坐右承旨趙衍德坐直左副承旨李晩秀奉命在外右副承旨申耆坐同副承旨李百亨坐直注書二員未差假注書鄭尙愚仕趙台榮仕直事變假注書任㸁仕
정조 16년
李百亨啓曰大司憲黃昇源未肅拜執義李宗燮持平李羽逵呈辭掌令權儐持平尹悌東試所進去掌令宋煥箕在外監察茶時之意敢啓傳曰知道
정조 16년
傳于申耆曰右副承旨入侍
정조 16년
吏曹口傳政事以韓性重爲純陵參奉以應辦所摘奸宣傳官書啓
정조 16년
傳于申耆曰以應辦事先朝飭敎何等截嚴則稱以前例有此受賂成均館當該久任郞廳二所進去憲府監試官禁亂官拿問嚴處與者受者當同罪應辦官亦爲指名拿處
정조 16년
以京畿監司徐鼎修狀啓薦新生蛤姑未産出限內不得封進惶恐待罪事傳于李百亨曰勿待罪事回諭以咸鏡監司李文源狀啓純陵參奉李尙熙改差事
정조 16년
傳于李百亨曰令該曹口傳差出
정조 16년
壬子三月初四日辰時上御重熙堂右副承旨入侍時右副承旨申耆假注書鄭尙愚記事官洪樂游徐有聞以次進伏訖上命讀公事書判付訖命書傳敎曰傳香承旨馳詣元陵奉審摘奸局內諸陵一體奉審以來又命書榻敎曰王大妃殿進御一錢重人蔘養胃湯依前方自今日一貼式煎入命退承史以次退出
정조 16년
行都承旨趙尙鎭坐行左承旨閔台爀坐行右承旨李亨元坐左副承旨趙衍德坐右副承旨申耆坐直同副承旨李百亨坐直注書二員未差假注書鄭尙愚仕趙台榮仕直事變假注書任㸁仕
정조 16년
申耆啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 16년
申耆啓曰領敦寧洪樂性領府事李福源左議政蔡濟恭右議政朴宗岳爲承候來待矣傳曰入侍
정조 16년
申耆啓曰時原任閣臣爲承候來待矣傳曰入侍
정조 16년
以香室大報壇節祭受押單子傳于李百亨曰受香日詣奉室行禮明日當爲淸齋齋宿處所北苑近處當從便爲之承史永肅門外公廨齋宿再明日出宮門路由集成門以此分付
정조 16년
趙尙鎭啓曰明日齋宿時承旨當爲備員左副承旨李晩秀奉命出去合有變通之道何以爲之敢稟傳曰前望單子入之待下批牌招察任承旨前望單子入之李亨元落點
정조 16년
吏曹口傳政事禧陵參奉李志淳莊陵參奉申應漢相換
정조 16년
傳于申耆曰武所主掌官異於應辦故雖入於摘奸中姑爲參酌此後親臨試射各項設場若有犯科而不卽摘發草記論罪則戶曹判書訓鍊院堂上施以制書有違之律事令廟堂知悉
정조 16년
以京畿監司徐鼎修狀啓進上生鮮限魚船入來間參半代捧事
정조 16년
傳于李百亨曰司饔院依此爲之事分付
정조 16년
壬子三月初五日卯時上御誠正閣時原任大臣閣臣承候入侍時右副承旨申耆同副承旨李百亨假注書鄭尙愚記事官洪樂游徐有聞領敦寧洪樂性領府事李福源左議政蔡濟恭右議政朴宗岳原任直提學徐浩修檢校直提學李秉模原任直提學朴祐源原任直閣徐鼎修鄭東浚徐龍輔尹行任檢校直閣徐榮輔待敎徐有榘以次進伏訖樂性等曰今日載屆追慕冞切聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰元子宮氣候何如上曰連爲好在而言語與行步漸爲長進近日則雖層軒善爲陞降矣樂性等曰今承下敎睿儀之嶷嶷可以仰揣而行步之健尤爲奇幸下情不勝歡忭矣上曰入睡之前連爲行步若淸和之日則步遊庭前稍俟日暖當使卿等入見矣樂性等曰日氣非久當暄暖臣等方顒俟仰瞻矣樂性曰臣欲下往臣子任所而臣之癃病如此辭陛之節將不得如例爲之是甚惶悚矣上曰卿是耆老大臣且不能行步除辭陛下往好矣貴主祠宇果陪奉下往乎樂性曰然矣上曰貴主祠宇奉行事體自別不可無威儀若用司僕轎軍則忠贊衛及侍陪自當依例待令卿是太僕提擧分付本寺而自政院亦爲分付又使畿營定送差員可也亦當遣承旨致祭矣樂性曰近無此例臣心甚惶感無地矣上曰向來昌城貴主祠宇下往義城時亦有此例矣仍命書傳敎曰領敦寧將以陪奉貴主祠宇下往楊州地給由馬澆奠床依例擧行事下諭于京畿監司致祭文當親撰遣承旨設行承旨則以內外孫中時帶院職者進去事分付可也樂性曰臣之兼管都提擧甚多至於譯院取才等事久未擧行此甚可悶以臣老昏無以考講試才矣上曰卿是首相則都提擧自然多兼且譯院則卿是屢世卿相之家聞見必廣任譯之可堪不可堪亦當詳知若廣採物情而爲之其所公平惟勝於一時取才矣樂性曰取才非但於渠輩大有關係法意亦有在不可但以聞見爲之伏願遞免焉上曰從當量處矣樂性曰日前司僕事極怪駭莫非臣不能常時檢飭之致矣上曰於卿何有上曰領府事頃日事後初登筵席而其時事卽非卿之過乃是卿子之過矣福源曰莫非臣迷錯之罪矣上曰李晩秀今番之行可謂好事矣福源曰非但於晩秀爲好事今番伽倻國始祖陵及兩書院致祭之命實是令典嶺人必當聳動矣上曰嶺南之獨不染於向者西學實由先正之遺風尙在而然矣今番奉命之行齎送御題於典敎堂咸聚多士而使之試取以來此無異謁聖科不言之中亦當有效矣樂性等曰嶠南異於他道而有此盛擧一路士氣必當與勸矣上曰翰林輩已序陞新榜後自當爲翰圈館錄亦當次第爲之翰圈則翰林旣備員自當爲本館圈而都堂錄卿當當之矣濟恭曰臣旣年前當之堂錄之再當誠難安矣上曰卿旣無情勢自可當之而堂錄首相例爲主管卿旣首相當主張而與僚相同寅協恭公平爲之可也濟恭等曰聖敎如此臣等敢不務從公議以盡對揚之方乎上曰頃日應製右相之子四人製進右相誠福人矣日前具允明回榜時後陪之子孫甚多且拜禮時判尹都憲左右扶掖如許福人可謂希有矣濟恭曰回榜翌日臣亦往見而子孫滿前其中曾玄亦多豈有如許八字乎年前具庠事臣有所詳細聞知渠於其時實難保有而特以好生之德幸蒙再造之恩矣如非聖渥則具允明家豈有今日乎上曰我國世祿之家譬如列國分土諸侯之賜姓一家若受病則其姓盡棄以此予切悶世臣之遭罹必欲全保者此也因此而有提及者丙申間右相家爲機括自右相兄之遞去守使也其勢甚危右相果知之乎大抵明義錄非獨聽政時事也丙申三月初十日傳敎廷臣庶皆知之而師翰輩之二字凶言卽不敢道之言也至於復賊之前罪惡廷臣今皆知之乎濟恭等曰復賊窮凶極惡之罪今日臣子孰不明知乎上敎宗岳曰卿之新卜後予雖深居九重物議亦有槪知人或謂卿之聲氣近北云而明義錄出後義理旣明至於無罪之親朋族黨收拾以用亦好卿之枚卜予非忽於明義也卿須體不忘在莒之義而唯思康濟國事可也予於卿宮官時見之其後己酉始以分承旨入來而殆同刮目相對矣其時有吾相已定之意故再昨年陞擢而至於暫委藩任亦出於先試宣力之意也宗岳曰人臣受國厚恩必曰再造而聖恩之於臣家不但以再造論卽百造千造之至渥也聖敎今又𥚠敢不竭誠奉職而臣百無肖似實無毗輔之策是甚惶悶矣濟恭曰近日槐院提調僅爲六七人而俱是老病眼昏寫官考課無主管之人亦係可悶前前公事提調具㢞一院諸議皆稱公平承文提調還差使之仍察公事之任何如上曰依爲之出擧條命退諸臣以次退出